ไฟแนนทูเดย์
โดย...ช.ชดา
26 ม.ค. 2559

โดย...ช.ชดา
...ภาพเศรษฐกิจในมโนภาพกับเศรษฐกิจในความเป็นจริง ย่อมสวนทางกันเสมอ การที่นายกฯ บิ๊กตู่ ขวัญใจของ ช.ชดา จะออกมาเรียกร้องให้ธนาคารทั้งหลายปล่อยกู้ให้กับเอสเอ็มอีรายใหม่ๆ บ้าง อย่าไปปล่อยกู้กระจุกตัวอยู่แต่ในกลุ่มลูกค้ารายเดิมเท่านั้น เป็นเรื่องที่นายกฯ ให้ความเห็นได้ แต่บังคับไม่ได้ 
...รัฐบาลบังคับได้เฉพาะธนาคารของรัฐอย่าง เอสเอ็มอีแบงก์ ธนาคารออมสิน  ธ.ก.ส. แต่ไม่อาจบังคับธนาคารเอกชนได้ ทั้งที่ธนาคารพาณิชย์มีลูกค้าเอสเอ็มอีรวมกันเกือบ 80% จากจำนวนผู้ประกอบการทั้งหมด
ดังนั้นการจะช่วยเหลือผู้ประกอบการเอสเอ็มอี จำเป็นต้องได้รับการร่วมมือจากธนาคารพาณิชย์เท่านั้น แบงก์รัฐไม่อาจจะช่วยเหลือได้มากนัก เนื่องจากลูกค้าส่วนใหญ่อยู่ในกำมือเอกชน การให้กู้ซอฟต์โลนผ่านธนาคารพาณิชย์นั้นถูกต้องแล้ว แต่จะทำอย่างไรให้แบงก์หันไปให้ความสำคัญปล่อยกู้ลูกค้าใหม่นั่นแหละเป็นเรื่องที่ยาก
...ที่ว่าเรื่องนี้เป็นเรื่องยากเพราะภาวะเศรษฐกิจแบบนี้ ไม่ว่าเอสเอ็มอีรายเก่าหรือใหม่ต่างต้องการสภาพคล่องทั้งนั้น แต่รายใหม่ที่ไม่ใช่ลูกค้าดั้งเดิมของธนาคารอาจจะได้รับความสำคัญน้อย ธนาคารไม่รู้ประวัติการชำระเงินไม่รู้ว่าโครงสร้างธุรกิจเป็นอย่างไร ต้องมาสานความสัมพันธ์กันใหม่จนคุ้นเคยก่อนที่จะสานต่อปล่อยกู้กันต่อไป
...โนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ปรับกระบวนยุทธองค์กรในการขยายฐานลูกค้าธุรกิจพร้อมเดินหน้ากระบวนการทำงานร่วมกันเป็นหนึ่งเดียวด้วย “ทีมเวิร์ก” ของทุกองคาพยพของกรุงศรีฯ ทั้งฝั่งธนาคารกรุงศรีอยุธยาและบริษัทในเครือ จนทำให้ธนาคารเติบโตอย่างแข็งแกร่งมาแล้ว จึงนำเอาโมเดลนี้มาใช้กับลูกค้าและเครือข่ายพันธมิตรลูกค้ากรุงศรีฯ  ช่วยเหลือในลักษณะซัพพลายเชนโซลูชั่น ตั้งแต่ต้นน้ำถึงปลายน้ำ
คุณโนริ เชื่อในพลังทีมเวิร์กขนาดไหน ดูได้จากโฆษณาชุดใหม่ของกรุงศรีฯ ที่ออกตัวแรงมาตั้งแต่ปลายสัปดาห์ที่แล้ว ที่มีลูกค้าตัวจริงเสียงจริงมาการันตีว่ากรุงศรีฯ เค้าช่วยทำให้ธุรกิจลูกค้าโตจริงๆ จ้า